open-index/open-wikipedia-markdown huggingface dataset:
Onni Kalto

**Onni Kalto** (s. 14. joulukuuta 2006 Vantaa) on suomalainen jääkiekkoilija, joka pelaa OHL-joukkue Oshawa Generalsissa. Hän on pelipaikaltaan vasen laitahyökkääjä.

## Ura
### Seuraura
Kalto on Helsingin IFK:n kasvatti. Hän voitti kaudella 2021–2022 U16 SM-hopeaa. Kaudeksi 2022–2023 Kalto siirtyi Turun Palloseuran U18-joukkueeseen. Kaudella 2023–2024 hän oli joukkueen paras pistemies tehoilla 12+15=27 ja Kalto jakoi sisäisen maalipörssin voiton Waltteri Koivusen kanssa.

Kaudella 2024–2025 Kalto oli 14 osumallaan TPS:n U20-joukkueen toiseksi paras maalintekijä Eetu Tervon jälkeen. Hän debytoi samala kaudella myös TPS:n SM-liigajoukkueessa, jossa Kalto pelasi kolme runkosarja- ja viisi pudotuspeliottelua ilman tehopisteitä. Hän teki liigadebyyttinsä 15. helmikuuta 2025 vieraissa Porin Ässiä vastaan. Kalto merkittiin TPS:n nelosketjun vasempaan laitaan Aarne Talvitien ja Maximilian Eisenmengerin viereen. Hän sai ottelussa jääaikaa 5.34 minuuttia.

OHL-joukkue Oshawa Generals varasi Kalton 41. pelaajana . Hän siirtyi joukkueeseen kaudeksi 2025–2026.

### Maajoukkueura
Kalto pelasi alle 20-vuotiaiden MM-kilpailuissa vuonna 2026. Yhteensä hän on pelannut 23 nuorten maaottelua.

## Pelityyli
Kalto on kuvaillut itseään hyväksi kahden suunnan hyökkääjäksi, joka tuo peliin luisteluvoimaa ja nopeutta sekä tykkää ajaa vastustajan maalille.

## Muuta
Kalton isä Kari pelasi omalla urallaan hyökkääjänä pudotuspelit mukaan lukien yhteensä 557 SM-liigaottelua HIFK:ssa ja Espoo Bluesissa. Hän kuului HIFK:n vuoden 1998 Suomen-mestaruuden voittaneeseen joukkueeseen. Kari Kalto toimii nykyään SM-liigajoukkue Tampereen Ilveksen apuvalmentajana. Onnin serkku Uche Udeh pelasi omalla urallaan hyökkääjänä pudotuspelit mukaan lukien yhteensä yli 300 Naisten SM-sarjan ottelua Bluesissa, Espoo Unitedissa ja TPS:ssä. Hän voitti Bluesissa kaksi Suomen-mestaruutta. 

## Tilastot

## Lähteet
*
*
*

### Viitteet
Ryan Searle

**Ryan Searle** (s. 21. lokakuuta 1987), lempinimeltään ”**Heavy Metal**”, on englantilainen dartsinpelaaja. Hän on lokakuussa 2025 PDC:n maailmanlistalla sijalla 19. Searlella on ollut PDC:n kiertuekortti vuodesta 2017.

Searle eteni vuoden 2021 Players Championship Finalsin loppuotteluun, jossa hän hävisi Peter Wrightille. Hän on voittanut seitsemän Players Championship&nbsp;-turnausta.

## Lähteet
Uskonto Kambodžassa

Tämä artikkeli käsittelee **[[Kambodža]]n [[Uskonto|uskontoa]] ja uskonnollisia yhteisöjä**. Kambodžan suurin uskonto on buddhalaisuus. Lähes koko väestö on buddhalaisia. Ainoastaan 2 prosenttia väestöstä kuuluu islamiin, 0,3 prosenttia kristittyihin ja 0,5 prosenttia muihin uskontoihin.

## Buddhalaisuus

Buddhalaisuus on Kambodžan suurin uskonto. Suurin buddhalaisuuden suuntaus theravada-buddhalaisuus, joka on levinnyt laajalle ja vahva kaikissa maakunnissa. Kambodžassa on arviolta noin 4&nbsp;100 pagodia. Valtaosa khmereistä on buddhalaisia ja khmerin kulttuuri ja buddhalaisuus ovat läheisessä yhteydessä toisiinsa. Buddhalaisuutta pidetään yleisesti Kambodžan etniseen ja kulttuuriseen identiteettiin kuuluvana. Mahajana-buddhlaisuudella on arviolta noin 150&nbsp;000 kannattajaa ja 63 temppeliä.

## Islam
Islam on suurin uskonnollinen vähemmistö Kambodžassa. Maassa on arviolta noin 500&nbsp;000–700&nbsp;000 muslimia, jotka ovat pääsoin chameja. Cham-muslimit asuvat yleensä Tonle Sap- ja Mekong-jokien rannoilla sijaitsevissa kaupungeissa ja kalastajakylissä sekä Kâmpôtin maakunnassa. Kambodžassa vaikuttaa neljä islamin haaraa: shafi’it, wahhabismi, Iman-san ja kadiani-suuntaukset.

## Kristinusko

Kristillinen yhteisö kattaaa eri arvioiden mukaan noin 0,3–2 prosenttia väestöstä. Arviolta noin 100 kristillistä järjestöä tai kirkkokuntaa toimii eri puolilla maata. Virallisesti rekisteröityjä kirkkoja on noin 900. Muiden arvioiden mukaan kirkkoja on kuitenkin yli 1&nbsp;600.

## Lähteet
Uskonto Keski-Afrikan tasavallassa

Tämä artikkeli käsittelee **[[Keski-Afrikan tasavalta|Keski-Afrikan tasavallan]] [[Uskonto|uskontoa]] ja uskonnollisia yhteisöjä**. Keski-Afrikan tasavallan suurin uskonto on kristinusko. 73,2 prosenttia väestöstä kuuluu kristillisiin kirkkokuntiin. Suurimmat uskonnolliset vähemmistöt ovat islam ja alkuperäisuskonnot.

## Kristinusko

Suurin osa väestöstä on kristittyjä, ja heistä roomalaiskatoliset ovat suurin uskonnollinen ryhmä. Väestöstä arviolta 34,6 prosenttia kuuluu katoliseen kirkkoon, protestantteihin 15,7 prosenttia ja muihin kristillisiin kirkkoihin 22,9 prosenttia.

## Muut uskonnot
Muslimeihin kuuluu väestöstä noin 10-14 prosenttia. Loput harjoittavat alkuperäisuskontoja, erityisesti animismia. Monet alkuperäisuskontoja harjoittavista voivat kuulua myös kristillisiin tai muslimiyhteisöihin.

## Lähteet
Pikku Siperia

**Pikku Siperia** on Dome Karukosken ohjaama suomalainen elokuva. Se on ensimmäinen suomalainen elokuva, joka sai ensiesityksensä Netflixissä.

Elokuva perustuu Antti Tuomaisen romaaniin *Pikku Siperia* (2018). Romaani kertoo itäsuomalaisesta papista, joka ryhtyy vartioimaan pieneen kylään pudonnutta arvokasta meteoriittia. Tuomainen on kansainvälisesti menestyneimpiä suomalaisia nykykirjailijoita.

*Pikku Siperiaa* kuvattiin Pohjois-Karjalassa talvella 2024. Pakkanen laski pahimmillaan 35 asteeseen, minkä takia työtahtia jouduttiin nopeuttamaan ja palkkaamaan tuotannolle mekaanikko kymmenien autojen hyydyttyä vuoron perään.

SF Studiosin ja Bufon tuottaman *Pikku Siperian* pääosissa näyttelevät muun muassa Eero Ritala, Malla Malmivaara, Tommi Korpela ja Martti Suosalo.

Elokuvan levitysoikeudet omistaa Netflix, ja elokuva tuli Netflixin maailmanlaajuiseen ohjelmistoon 21. maaliskuuta 2025.

## Lähteet

## Aiheesta muualla
* Pikku Siperia -elokuvan "Official Clip" Youtubessa.
Otto Hannikainen

**Otto Hannikainen** (s. 29. kesäkuuta 2006 Jyväskylä) on suomalainen jääkiekkomaalivahti, joka edustaa SM-liigajoukkue JYPiä.

## Ura
### Seuraura
Hannikainen on Diskoksen kasvatti. Hän siirtyi juniorina sittemmin JYPiin. Hannikainen palkittiin kaudella 2022–2023 U18 SM-sarjan parhaana maalivahtina Jarmo Myllys -palkinnolla ja valittiin ensimmäiseen tähdistökentälliseen. Kaudella 2023–2024 hän pelasi suurimman osan JYPin U20-joukkueen otteluista, mutta loppukaudella Hannikainen toimi kuitenkin joukkueen kakkosmaalivahtina niin ikään SM-liigasta palanneelle Topias Leinoselle. Hän itse puki kauden aikana kuuteen SM-liigaotteluun, mutta Hannikainen jäi kuitenkin ilman peliaikaa.

Huhtikuussa 2024 Hannikainen teki JYPin kanssa 2+1-vuotisen SM-liigasopimuksen. Kauden 2024–2025 hän aloitti seuran U20-joukkueessa. Joulukuussa 2024 JYP lainasi Hannikaisen yhteistyöseuraansa, Mestis-joukkue KeuPa HT:hen. Seuran kannattajat äänestivät hänet tammikuun kuukauden pelaajaksi. Hannikainen pelasi KeuPassa seitsemän ottelua, kunnes hän palasi helmikuussa JYPiin. Hannikainen teki SM-liigadebyyttinsä 19. helmikuuta 2025 vieraissa Turun Palloseuraa vastaan. Hän lähti otteluun JYPin kakkosmaalivahtina Oskari Salmiselle, kunnes Hannikainen vaihdettiin joukkueen maalinsuulle ajassa 14.24, kun TPS siirtyi ottelussa 5–1-johtoon. Hän torjui 45.36 minuutin aikana 14 kertaa ja päästi yhden maalin, kun JYP hävisi ottelun lopulta lukemin 6–3.

Kauteen 2025–2026 Hannikainen lähti JYPin toisena maalivahtina Oskari Salmisen parina. Hän pelasi ensimmäisen SM-liigaottelunsa aloittavana maalivahtina runkosarjan viidennellä kierroksella 24. syyskuuta 2025 vieraissa Tampereen Ilvestä vastaan. Hannikainen torjui JYPin 1–5-voittoon päättyneessä ottelussa 24 kertaa.

### Maajoukkueura
Hannikainen on pelannut kolme nuorten ja kolme poikien maaottelua.

## Tilastot

## Lähteet
*
*
*

### Viitteet
Edgard Leblanc Fils

**Edgard Leblanc Fils** (s. 1955) on haitilainen poliitikko. Hän oli presidentin tilalla toimivan väliaikaisen presidenttineuvoston puheenjohtajana 30. huhtikuuta 2024 alkaen. Neuvoston on määrä toimia seuraaviin presidentinvaaleihin, jotka on tarkoitus pitää viimeistään 6. helmikuuta 2026, asti. Lokakuussa 2024 Leblanc syrjäytettiin, ja hänen tilalleen neuvoston johtoon nousi Leslie Voltaire.

## Lähteet
Hongkongin julistetut monumentit

**Julistetut monumentit** (, ) ovat paikkoja, rakennuksia tai rakennelmia, jotka Hongkongin muinaismuistoviranomainen (*Antiquities Authority*) on julistanut monumenteiksi. Ennen monumentiksi julistamista viranomaisen on konsultoitava neuvoa-antavaa muinaismuistolautakuntaa (*Antiques Advisory Board*), saatava hyväksyntä hallintojohtajalta ja ilmoitettava asiasta hallinnon tiedotusjulkaisu *[[Hong Kong Government Gazette]]ssa*. Muinaismuistoviranomaisena toimii Hongkongin kehitysministeri.

Muinaismuistoviranomainen voi julistettuja monumentteja suojellakseen estää niihin tehtäviä muutoksia tai asettaa tehtäville muutoksille ehtoja. Jos yksityisellä maalla sijaitseva historiallinen rakennus on purku-uhan alla, viranomainen voi muinaismuistolautakuntaa konsultoituaan julistaa sen ehdotetuksi monumentiksi. Ehdotetun monumentin status on voimassa vuoden, jonka aikana viranomainen harkitsee, tuleeko kohde julistaa varsinaiseksi monumentiksi.

Monumentiksi julistamisen mahdollistanut muinaismuisto- ja monumenttiasetus tuli voimaan vuonna 1976. Ensimmäisenä monumentiksi julistettiin Big Wave Bayn kalliopiirros 13. lokakuuta 1978. Maaliskuuhun 2025 mennessä monumentiksi oli julistettu 136 kohdetta.

## Luettelo

## Lähteet

## Aiheesta muualla
Fritz Jean

**Fritz Jean** on haitilainen taloustieteilijä, poliitikko ja kirjailija. Vuonna 2024 hänet nimitettiin presidentin tehtäviä hoitavan väliaikaisen presidenttineuvoston jäseneksi.

Jean opiskeli taloustiedettä ja matematiikkaa Fordhamin yliopistossa ja New School for Social Researchissa New Yorkissa. Hän aloitti uransa professorina Haitin valtionyliopistossa ennen kuin siirtyi yleiseen konsultointityöhön sekä julkiselle että yksityiselle sektorille sekä kansainvälisille instituutioille. Hän toimi Haitin keskuspankin pääjohtajana vuosina 1998–2001 ja on yksi Haitin pörssin perustajajäsenistä. Vuosina 2005–2009 hän oli Notre Dame d’Haïtin yliopiston yhteiskunta-, talous- ja valtiotieteiden tiedekunnan dekaani. Hän toimi myös hetken Haitin väliaikaisena pääministerinä vuonna 2016. 

## Lähteet
Leslie Voltaire

**Leslie Voltaire** (s. 11. heinäkuuta 1949) on haitilainen arkkitehti ja poliitikko. Vuonna 2024 hänet nimitettiin presidentin tehtäviä hoitavan väliaikaisen presidenttineuvoston jäseneksi, ja hänestä tuli sen puheenjohtaja lokakuussa 2024.

Voltaire opiskeli arkkitehtuuria Meksikossa ja kaupunkisuunnittelua Yhdysvalloissa. Hän työskenteli yli 30 vuotta sekä julkisella että yksityisellä sektorilla. Hän toimi opetusministerinä, ulkomailla asuvien haitilaisten ministerinä ja YK:n erityislähettiläänä, joka vastasi yhteydenpidosta presidentti Clintoniin. Hän toimi arkkitehtuurin professorina 15 vuoden ajan Haitin valtionyliopistossa.

Vuonna 2010 Voltaire oli presidenttiehdokkaana.

## Lähteet
Porta Nomentana

**Porta Nomentana** on antiikin aikainen portti Aurelianuksen muurissa Rooman kaupungissa Italiassa. Se sijaitsee muurin koillissivulla.

Porta Nomentana rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Portti sai nimensä siitä, että sen kautta kulki Via Nomentana. Porta Nomentana sijaitsi sata metriä kaakkoon nykyisestä Porta Piasta, jonka Pius IV rakennutti vuonna 1564. Portti säilytti muinaisen nimensä 1200-luvulle asti. *[[De mirabilibus urbis Romae]]ssa* sen nimi esiintyy muodossa *Porta Numantia*.

Portissa oli yksi kaarellinen porttiaukko, joka on nykyisin muurattu umpeen, ja kaksi puoliympyrän muotoista tornia. Vasemmanpuoleinen torni, joka on alkuperäistä Aurelianuksen aikakauden tiilirakennetta, seisoo neliömäisen tiilistä rakennetun haudan päällä, kun taas oikeanpuoleinen torni, joka purettiin vuonna 1827, sijaitsi Quintus Hateriuksen haudan päällä. Portin julkisivussa oli todennäköisesti kolme suurta ikkunaa porttikaaren yläpuolella samoin kuin Porta Salariassa. Porta Nomentana on ainoa esimerkki Aurelianuksen alkuperäisistä porteista, jota ei ole päällystetty uudelleen.

Porta Nomentanasta itään ja kaakkoon sijaitsivat Porta praetoriana ja Porta Chiusa, ja luoteeseen Porta Salaria. Välittömästi Porta Nomentanan kaakkoispuolella on pieni sivuportti.

## Lähteet

## Aiheesta muualla
Porta Pia

**Porta Pia** on portti Aurelianuksen muurissa Rooman kaupungissa Italiassa. Se sijaitsee kaupungin koillisosassa kohdassa, jossa Via Venti Settembre vaihtuu Via Nomentanaksi. Portin edustalla sijaitsee Piazzale di Porta Pia -aukio.

Porta Pian rakennutti paavi Pius IV vuonna 1564, ja se sai nimensä hänen mukaansa. Sen suunnitteli Michelangelo. Portin ulompi julkisivu rakennettiin vuonna 1868 paavi Pius IX:n aikana. Sen suunnitteli Virginio Vespignani, ja se korvasi varhaisemman portin yksinkertaisen porttiaukon tuolla puolella. Portin paikka on noin 100 metriä luoteeseen antiikin aikaisesta Porta Nomentanasta, jonka sen voi nähdä korvanneen.

Porta Pia on poikkeus Rooman kaupunginporttien joukossa siinä, että kaikissa muissa porteissa ulompi puoli on näyttävämpi. Porta Piassa portin sisempi puoli on näyttävämpi ja se on muun muassa varustettu tornilla. Portin oli tarkoitus muodostaa komea päätepiste Pius IV:n rakennuttamalle uudelle kadulle, nykyiselle Via Venti Settembrelle.

## Lähteet

## Aiheesta muualla
Porta Pinciana

**Porta Pinciana** on antiikin aikainen portti Aurelianuksen muurissa Rooman kaupungissa Italiassa. Se sijaitsee muurin pohjoissivulla.

Porta Pinciana rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Se oli alun perin kuitenkin vain pieni sivuportti, ja Honorius muutti sen varsinaiseksi portiksi 400-luvulla. Portti sai Pincius-kukkulan tavoin nimensä alueen maat omistaneesta Pinciusten suvusta.

Portti on historiassa kuuluisa Belisariuksen puolustustoimista sen luona. Prokopios mainitsee portin usein. Portti oli yhä avoinna 700-luvulla, mutta se suljettiin 800-luvulla. Portin nimi oli alkanut korruptoitua jo 600-luvulla esimerkiksi muotoon *Porta Porciniana*. Portti suljettiin uudelleen vuonna 1808 ja avattiin jälleen vuonna 1887.

Honorius muun muassa muutti oikeanpuoleisen neliömäisen tornin puoliympyrän muotoiseksi ja lisäsi vasemmalle pyöreän tornin. Portilla oli aiemmin kolme kerrosta, kuten vanhemmista kuvista voidaan nähdä. Portin kaari on travertiiniä, samoin kynnys, josta yhdestä kivilevystä on löydetty katkelmallinen hautakirjoituksen. Portin holvauksen lakikiveen on kaiverrettu kreikkalainen risti.

Porta Pincianasta itään sijaitsi Porta Salaria ja länteen Porta Flaminia (nyk. Porta del Popolo).

## Lähteet

## Aiheesta muualla
Porta Portese

**Porta Portese** on portti Gianicolon muurissa Rooman kaupungissa Italiassa. Se sijaitsee Trasteveressä Tiberin länsipuolella pienen matkan päässä joesta.

Porta Portesen rakennutti paavi Innocentius X vuonna 1644. Sen voi nähdä korvanneen aiemmin puretun, Aurelianuksen muuriin kuuluneen antiikin aikaisen Porta Portuensiksen. Uusi portti rakennettiin 453 metriä vanhasta koilliseen eli lähemmäksi kaupunkia. Portin suunnitteli Marcantonio de Rossi.

Portissa on yksi kaarellinen porttiaukko. Ulkosivussa porttiaukon kummallakin puolella on syvennys patsaalle ja yläpuolella Innocentiuksen vaakuna. Porttia ei koskaan saatettu täysin valmiiksi, sillä patsaita ei koskaan tehty, eikä porttia rakennettu tornimaiseksi Porta San Pancrazion tavoin. Nykyisin portti on autoliikenteen käytössä yksisuuntaisena.

## Lähteet

## Aiheesta muualla
Väliaikainen presidenttineuvosto (Haiti)

**Väliaikainen presidenttineuvosto** (, ) on toimielin, joka hoitaa Haitin presidentin tehtäviä, kun presidentin virka on täyttämättä. Neuvosto aloitti toimintansa 12. huhtikuuta 2024 ja sen on määrä toimia seuraaviin presidentinvaaleihin, jotka on tarkoitus pitää viimeistään 6. helmikuuta 2026, asti.  

Caribbean Community (Caricom) ja haitilaiset sidosryhmät sopivat neuvoston muodostamisesta maaliskuussa 2024, mutta neuvoston täytäntöönpano viivästyi sisäisten konfliktien, eri ryhmittymien vastustuksen ja Port-au-Princessa vaikuttavien väkivaltaisten jengien vaikutusvallan takia.

## Jäsenet
* Edgard Leblanc Fils, puheenjohtaja huhtikuu–lokakuu 2024
* Leslie Voltaire, puheenjohtaja lokakuusta 2024 alkaen
* Fritz Jean	
* Laurent Saint-Cyr	 
* Louis Gérald Gilles		
* Emmanuel Vertilaire
* Smith Augustin	
* Regine Abraham (tarkkailija, ei äänioikeutta)
* Frinel Joseph	(tarkkailija, ei äänioikeutta)

## Lähteet
Kiran Chemjong

**Kiran Kumar Chemjong Limbu** (; s. 20. maaliskuuta 1990 Dhankuta) on nepalilainen jalkapalloilija, pelipaikaltaan maalivahti. Hän on pelannut seuraurallaan kotimaansa lisäksi Intiassa ja Malediiveilla. Hän on pelannut eniten maaotteluita Nepalin A-maajoukkueessa, 104 ottelua.

Chemjong on voittanut Intian liigamestaruuden Minerva Punjabin joukkueessa vuonna 2018 ja Punjab FC:n joukkueessa vuonna 2023.

Chemjong pelasi Nepalin A-maajoukkueessa ensimmäisen kerran toukokuussa 2008. Hän pelasi ensimmäisenä nepalilaisena sadannen A-maaottelun maaliskuussa 2024 MM-karsintaottelussa Bahrainia vastaan.

## Lähteet
Porta Portuensis

**Porta Portuensis** oli antiikin aikainen portti Aurelianuksen muurissa Rooman kaupungissa Italiassa. Se sijaitsi muurin lounaissivulla lähellä Tiberin länsirantaa.

Porta Portuensis rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Honorius rakennutti sen uudelleen vuonna 403. Portti sai nimensä siitä, että sen kautta kulki Roomasta Portukseen johtanut Via Portuensis. Porta Portuensiksesta sai nimensä San Lorenzo de Porta -kirkko, josta ei tiedetä mitään tarkempaa. Portti tuhottiin Urbanus VIII:n aikana, ja hänen seuraajansa Innocentius X rakensi uuden portin, Porta Portesen, 453 metriä lähemmäksi kaupunkia.

Portissa oli kaksi kaariholvattua porttiaukkoa ja puoliympyrän muotoiset tiilitornit, minkä vuoksi se muistutti Aurelianuksen aikaisia alkuperäisiä Porta Appiaa, Porta Flaminiaa ja Porta Ostiensista. Tästä syystä on vaikea nähdä, mitä Honoriuksen restauroinnit tarkalleen ottaen käsittivät.

Porta Portuensisiksesta luoteeseen sijaitsi Porta Aurelia (nyk. Porta San Pancrazio) ja kaakkoon Tiberin toisella puolella Porta Ostiensis (nyk. Porta San Paolo).

## Lähteet

## Aiheesta muualla
Porta praetoriana

**Porta praetoriana** oli antiikin aikainen portti Aurelianuksen muurissa Rooman kaupungissa Italiassa. Se sijaitsi muurin koillissivulla sille nimensä antaneen Castra praetorian pohjoissivulla. Porta praetorianan vaiheista tiedetään vain vähän. Se oli Castra praetorian pohjois-eteläsuuntaisen *[[cardo maximus|cardo maximuksen]]* pohjoisportti, ja se on ainoa Castran porteista, joka on säilynyt nykyaikaan. Portti muurattiin kuitenkin umpeen jo varhain, ja sen arvellaan olleen ensimmäinen muurin porteista, jolle tehtiin näin. Portissa oli kolme ikkunaa porttiaukon yläpuolella.

## Lähteet

## Aiheesta muualla
Porta Salaria

**Porta Salaria** oli antiikin aikainen portti Aurelianuksen muurissa Rooman kaupungissa Italiassa. Se sijaitsi muurin pohjoissivulla.

Porta Salaria rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Portti sai nimensä siitä, että sen kautta kulki Via Salaria. Keskiajalla portti tunnettiin myös nimellä *Porta Sancti Silvestri*, koska sen kautta päästiin Priscillan katakombeihin, joihin Pyhä Sylvester haudattiin. *[[De mirabilibus urbis Romae]]* mainitsee portin kuitenkin sen oikealla nimellä.

Portissa oli yksi holviaukko, jonka holvaus oli tehty kivestä, ja sen yläpuolella oli tiilirakenteinen kaari, joka oli korjattu *[[opus mixtum]]* -tekniikalla. Porttia reunusti kaksi puoliympyrän muotoista tiilitornia, joista länsitorni saattoi olla Aurelianuksen aikaista alkuperäistä työtä. Tornien alle jäi varhaisempia hautoja. Itäisen tornin alta on löydetty Quintus Sulpicius Maximuksen hauta ja länsitornin alta Cornelia L. Scipionis f. Vatienin pyöreä hauta.

Portti kärsi suuria vaurioita Rooman valtauksen yhteydessä vuonna 1870, jonka jälkeen sen jäänteet purettiin ja paikalle rakennettiin uusi portti vuonna 1873. Se purettiin vuonna 1921.

Porta Salariasta kaakkoon sijaitsi Porta Nomentana ja länteen Porta Pinciana.

## Lähteet

## Aiheesta muualla
Porta San Pancrazio

**Porta San Pancrazio**, antiikin **Porta Aurelia**, on historiallinen portti Aurelianuksen muurissa Rooman kaupungissa Italiassa. Se sijaitsee portin länsisivulla Gianicolo-kukkulan huipulla.

Porta Aurelia rakennettiin alun perin Aurelianuksen muurin rakentamisen yhteydessä keisari Aurelianuksen aikana noin vuonna 271. Portti sai nimensä siitä, että sen kautta kulki Via Aurelia. Portin alkuperäinen nimi esiintyy monissa antiikin ja keskiajan lähteissä, mutta 500-luvulla sitä kutsuttiin myös nimellä *Porta Pancratiana* läheisen San Pancrazion (Pyhä Pancratiuksen) kirkon mukaan, sekä nimellä *Porta Transtiberina*.

Portin alkuperäiset rakenteet korvattiin paavi Urbanus VIII:n toimeksiannosta vuonna 1644. Tämä portti vahingoittui vuoden 1849 piirityksessä ja purettiin, ja sen tilalle rakennettiin nykyinen portti. Alkuperäisestä antiikin aikaisesta portista ei tunneta yksityiskohtaista piirrosta.

## Lähteet

## Aiheesta muualla
Porta Settimiana

**Porta Settimiana**, antiikin **Porta Septimiana**, on historiallinen portti Aurelianuksen muurissa Rooman kaupungissa Italiassa. Se sijaitsee muurin länsisivulla Tiberin länsipuolella ja heti Palazzo Corsinin eteläpuolella.

Porta Septimiana rakennettiin ilmeisesti jo Septimius Severuksen aikana, sillä sen kaaressa sanotaan alun perin olleen häneen liittynyt piirtokirjoitus. On todennäköistä, että tämä oli se portti, johon Severuksen elämäkerran kirjoittaja viittaa, eli portti, joka avautui alueelle, jossa sijaitsi paljon Severuksen rakennuttamia rakennuksia. Alue sai tästä nimen Septimianum.

Portti rakennettiin osaksi Aurelianuksen muureja keisari Aurelianuksen aikana noin vuonna 271. Ensimmäinen maininta portista on *[[De mirabilibus urbis Romae]]ssa* 1100-luvulla. Siinä esitetään portin nimelle mielikuvituksellinen etymologia – *septem Najades junctae Jano* (”seitsemän najadia yhdistyneenä Janukseen”) – joka johti myöhemmin vieläkin mielikuvituksellisempiin tulkintoihin. Portti rakennettiin uudelleen perustuksia myöten vuonna 1498 paavi Aleksanteri VI:n toimeksiannosta. Nykyisen muotonsa se sai vuonna 1798.

Portin lähellä sijaitsi kaksi siitä nimensä saanutta kirkkoa, S. Johannes de Porta ja S. Silvester juxta Portam Septimianam. Portista lounaaseen sijaitsi Porta Aurelia (nyk. Porta San Pancrazio) ja pohjoiseen Tiberin toisella puolella Porta Aurelia nova eli Porta Cornelia.

## Lähteet

## Aiheesta muualla
Porta Tiburtina

**Porta Tiburtina**, nykyisin myös *Porta San Lorenzo*, on antiikin aikainen portti Aurelianuksen muurissa Rooman kaupungissa Italiassa. Se sijaitsi muurin itäsivulla.

Porta Tiburtina oli alun perin ilmeisesti vain kaari, jonka kautta Aqua Marcia, Aqua Tepula ja Aqua Julia -akveduktit ylittivät Via Tiburtinan. Augustus rakensi sen uudelleen vuonna 5 eaa., ja siinä on myös Vespasianukseen ja Septimius Severukseen viittaavia piirtokirjoituksia, jotka liittyvät vesijohtoihin. Kaari rakennettiin osaksi Aurelianuksen muuria keisari Aurelianuksen aikana noin vuonna 271. Nykyisestä portista ei näytä löytyvän mitään jälkiä Aurelianuksen aikaisesta työstä; arvellaan, että hän olisi vain lisännyt kaksi tornia kaaren molemmin puolin. Portti sai nimensä Via Tiburtinasta.

Portti kunnostettiin Honoriuksen aikana, kuten portin ulkopuolella oleva piirtokirjoitus kertoo. Hänen aikaansa kuuluvat todennäköisesti portin ulkopuolella olevat suuret suorakulmaiset tornit, jotka, kuten muuallakin, saattoivat korvata alkuperäiset Aurelianuksen aikaiset puolipyöreät tornit. Hän rakensi myös sisemmän kivikaaren, joka muodosti sisemmän suojapihan, kuten Porta Appiassa ja muualla. Suurin osa siitä poistettiin paavi Pius IX:n aikana vuonna 1869.

Portissa on yksi kaariholvattu porttiaukko. Sen lakikivessä olevan häränpään vuoksi portista käytettiin myös nimeä *Porta Taurina*, joka esiintyy *[[Liber pontificalis]]* -teoksessa Aleksanteri I:n ja Anastasius I:n elämäkerroissa sekä *[[Mirabilia urbis Romae]]ssa*. 700-luvulla portti tunnettiin nimellä *Porta Sancti Laurentii*, koska se johti samannimiselle kirkolle. *[[De mirabilibus urbis Romae]]* mainitsee sekä ”Porta Tiburtinan” että ”Porta Aquileian”, joka ”tunnetaan nykyään nimellä Sancti Laurentii” (*porta Aquileia, que nunc Sancti Laurentii dicitur*).

Porta Tiburtinasta pohjoiseen sijaitsivat Porta Chiusa ja Porta praetoriana ja eteläkaakkoon Porta Praenestina (nyk. Porta Maggiore).

## Lähteet

## Aiheesta muualla
Porta San Sebastiano

**Porta San Sebastiano**, antiikin **Porta Appia**, on antiikin aikainen portti Aurelianuksen muurissa Rooman kaupungissa Italiassa. Se sijaitsee muurin eteläsivulla, ja sen kautta kulki Via Appia.

## Historia

Porta Appia rakennettiin Aurelianuksen muurin rakentamisen yhteydessä keisari Aurelianuksen aikana noin vuonna 271. Portti sai nimensä siitä, että sen kautta kulki Via Appia. Portin nykyinen rakenne on suurimmaksi osaksi Honoriuksen aikaisten rakennustöiden tulosta, ja siihen on tehty myöhemmin erilaisia lisäyksiä. Portin alkuperäinen nimi esiintyy vielä *[[De mirabilibus urbis Romae]]ssa* 1100-luvulla. Keskiajalla portti mainitaan monilla eri nimillä, jotka ovat Appia-nimen muunnoksia.

Nykyisin porttirakennuksessa toimii Museo delle Mura eli Rooman muurien museo. Se avattiin vuonna 1970.

## Rakennelma

Portin alin osa koostuu kaariholvatusta porttiaukosta, jota reunustavat tornien suorakulmaiset bastionimaiset alaosat. Alun perin Porta Appiassa, kuten myös Porta Flaminiassa, oli travertiinilohkareista tehdyt kaksoiskaaret, joita erotti keskellä oleva pilari, kuten Porta Portuensiksessa; jälkiä tästä rakenteesta voi nähdä portin oikealla puolella ulospäin mentäessä. Porttiaukon lakikiveen on kaiverrettu Kristus-monogrammi sekä kreikankielinen piirtokirjoitus .

Porttia reunustivat alun perin puolikaaren muotoiset tiilirakenteiset tornit. Myöhemmin ne korvattiin lähes puolikaaren muotoisilla torneilla. Myöhemmin, todennäköisesti Honoriuksen aikana, tornien alaosat rakennettiin suorakulmaisiksi bastioneiksi. Koko portin alaosa on päällystetty valkoisilla marmorilohkareilla ja sen yläosaa kiertää listoitus. Marmorit on ilmeisesti otettu muista rakennuksista, mahdollisesti osittain läheisestä Marsin temppelistä. Portin rakentamisessa käytettiin todennäköisesti myös Via Appian varrella olleiden hautojen kiviä.

Marmorirakenteen yläpuolella on toinen kerros, joka koostuu tiilillä ja tuffikivillä päällystetystä *[[opus caementicium]]ista*. Tämä kerros jatkaa alempien suorakulmaisten tornien linjaa, ja se, kuten alempi osa, on rakennettu uudelleen tai päällystetty ainakin kerran. Porttiaukon yläpuolisessa kurtiinissa on kaksi viiden ikkunan riviä.

Näiden osien yläpuolella nousevat tornit lähes pyöreinä kahden kerroksen korkeuteen. Jokaisessa kerroksessa on viiden ikkunan rivi. Tornien korkeus on noin 28 metriä, ja sekä tornien että keskiosan päällä on hammastetut rintavarustukset.

Portin pohjois- eli sisäpuolella sijaitsee Drusuksen riemukaareksi virheellisesti kutsuttu kaari. Yhdessä portin myöhemmistä kunnostusvaiheista kaari otettiin käyttöön osana portin pohjoispuolelle muodostettua suojapihaa. Porta Appiasta pohjoiseen sijaitsi Porta Latina ja länteen Porta Ardeatina.

## Lähteet

## Aiheesta muualla
Siuntion veistämö

**Siuntion veistämö** (ruots. *Sjundeå skeppsvarv*) oli keskiajalla Siuntion Kalvön saaressa sijainnut laivaveistämö. Veistämö oli toiminnassa noin vuodesta 1572 vuoteen 1585. Siuntion veistämön päällikkönä toimi laivuri Sven Birgersson ja töitä valvoi itse yliamiraali Klaus Fleming, joka asui Suitian linnassa Siuntiossa.

Usein pienemmät veneveistämöt valmistivat pienempiä aluksia, kuten kaleereja. Tiedetään kuitenkin, että Klaus Fleming valvoi sotalaivan rakentamista kuningas Juhana III:lle Siuntion veistämöllä. Alus lykättiin vesille vuonna 1574, mutta vasta vuonna 1585 se oli valmistunut lähetettäväksi Tukholmaan.

## Lähteet
Sosiaalityöntekijäin liitto

**Sosiaalityöntekijäin liitto ry** on suomalainen ammattijärjestö. Se on perustettu joulukuussa 2024 vastaamaan sosiaalityöntekijöiden ammatillisen edunvalvonnan tarpeeseen. Liitto valvoo jäsentensä ammatillisia etuja. Se pyrkii parantamaan sosiaalityöntekijöiden työoloja, työhyvinvointia, palkkausta sekä alan yleisiä toimintaedellytyksiä. 

Liiton tarkoituksena on ajaa sosiaalityön arvostusta Suomessa. Liitto pyrkii edistämään sosiaalityön tutkimuksen ja sosiaalityön käytännön tuottaman tiedon käyttöä Suomen yhteiskuntapolitiikassa.

## Lähteet
Moronin kansainvälinen lentoasema

**Moronin kansainvälinen lentoasema** tai täsmällisemmin **Moronin prinssi Saïd Ibrahimin kansainvälinen lentoasema** (, ; lyh. AIMPSI, ) on Komorien pääkaupunki Moronia palveleva kansainvälinen lentoasema Iso-Komorin saarella. Lentoasema sijaitsee Hahayan kylän lähistöllä, noin 20 kilometriä Moronista pohjoiseen. Myös nimitystä Hahayan lentoasema on käytetty.  

Moronin kansainvälinen lentoasema on Komorien suurin lentoasema ja ainoa, jonne on säännöllisiä kansainvälisiä reittilentoja. Lentoaseman toimintaa ohjaa pörssiyhtiö ADC (Aéroports Des Comores). 

Lentoasemalta on päivittäin lentoja Komorien kahdelle muulle saarelle (Anjouan ja Mohéli) sekä Mayottelle. Lisäksi on ainakin toisinaan kansainvälisiä lentoja Egyptiin, Etiopiaan, Madagaskarille, Etelä-Afrikkaan, Keniaan, Reunionille, Seychelleille, Tansaniaan ja Turkkiin. Vuonna 2018 lentoaseman kautta kulki runsas 160&nbsp;000 kansainvälisten lentojen matkustajaa.

## Lähteet

## Aiheesta muualla

* Moroni Prince Said Ibrahim International Airport  (flightradar24.com)
Uskonto Komoreilla

Tämä artikkeli käsittelee **[[Komorit|Komorien]] [[Uskonto|uskontoa]] ja uskonnollisia yhteisöjä**. Komorien suurin uskonto on islam, johon kuuluu lähes koko väestö. Ainoastaan 1,9 prosenttia väestöstä edustaa alkuperäisuskontoja tai kristinuskoa.

## Islam

Suurin osa väestöstä on muslimeja, ja heistä lähes kaikki ovat sunnalaisia. Sunnien ja šiiojen välillä ei ole jyrkkää jakolinjaa, ja useimmat muslimit kunnioittavat näiden suuntauksien välisiä opillisia eroja.

## Muut uskonnot
Komoreilla asuu satoja ulkomaalaisia, jotka muodostavat pääosan muihin uskontoihin kuuluvasta väestöstä. Näihin ryhmiin lukeutuvat hindut, Jehovan todistajat sekä kristillisten kirkkojen (roomalaiskatolisten ja protestanttisten) jäsenet. Muutamat ulkomaalaiset uskontotaustaiset toimijat ovat toteuttaneet Komoreilla humanitaarisia ohjelmia, mutta hallituksen kanssa tehdyn sopimuksen mukaan ne eivät harjoita käännytystyötä.

## Lähteet
Långsele

**Långsele** on taajama Sollefteån kunnassa Västernorrlandin läänissä Ångermanlandin  historiallisessa maakunnassa Ruotsissa. Taajamassa oli 1&nbsp;523 asukasta vuoden 2023 lopussa.

## Lähteet

## Aiheesta muualla
Barry McCaffrey

**Barry Richard McCaffrey** (s. 17. marraskuuta 1942 Taunton, Massachusetts) on yhdysvaltalainen kenraali.

McCaffrey valmistui West Pointista vuonna 1964. Hän palveli Vietnamin sodassa ja sai muun muassa kaksi Distinguished Service Crossia, kaksi Silver Staria sekä kolme Purple Heartia. McCaffrey jäi vakituisesta palveluksesta vuonna 1996 neljän tähden kenraalina. Hän johti Office of National Drug Control Policya vuosina 1996–2001. McCaffrey on toiminut NBC Newsin sotilasanalyytikkona ja konsultointiyhtiö BR McCaffrey Associatesin johtajana.

McCaffrey totesi vuonna 2018, että presidentti Donald Trump kieltäytyi suojaamasta Yhdysvaltain elintärkeitä intressejä Venäjän hyökkäyksiltä. Hän katsoi Trumpin aiheuttavan vakavan kansallisen turvallisuusuhan. Hänen mukaansa oli ilmeistä, että Trump tuntemattomasta syystä oli Vladimir Putinin vaikutuspiirissä.

## Lähteet
Ivar Sundvik

**Karl Ivar Sundvik** (7. marraskuuta 1909 Sundborn, Ruotsi – 3. tammikuuta 1986 Älvsjö, Ruotsi) oli ruotsalainen toimittaja ja virkamies. Hän toimi *[[Aftontidningen]]in* päätoimittajana vuosina 1952–1956, *[[Stockholms-Tidningen]]in* politiikan toimituksen päällikkönä 1959–1965 ja myöhemmin pääministerin kanslian lehdistösihteerinä. Vuosina 1970–1975 Sundvik oli Ruotsin pääkonsuli Ahvenanmaalla.

## Lähteet
143 (luku)

**143** (**sataneljäkymmentäkolme**) on luonnollinen luku, jota edeltää luku 142 ja seuraa luku 144.

## Matematiikassa
* 143 on puolialkuluku ja siten myös yhdistetty luku.
* 143 on vajaa luku.
* 143 kuuluu Duffyn lukuihin ().
* 143 on kahden peräkkäisen alkuluvun tulo: 11 \cdot 13.
* 143 on kolmen peräkkäisen alkuluvun summa: 43+47+53.
* 143 on seitsemän peräkkäisen alkuluvun summa: 11+13+17+19+23+29+31.
* 143 on pienin luonnollinen luku *n* siten, että luvun n^n viimeiset *n* numeroa muodostavat alkuluvun.
* 143 on pienin luonnollinen luku, joka on yhtä pienempi kuin numeroidensa neliöiden tulo: 143 = 1^2 \cdot 4^2 \cdot 3^2 - 1.
* 143 on pienin luonnollinen luku, joka on kahden eri alkuluvun *p* ja *q* tulo siten, että p^3+q^3 on alkulukuparin keskiarvo: 11^3+13^3 = 3528 ja (3527, 3529) on alkulukupari.
* 143 on pienin positiivinen kokonaisluku, jonka neliö on 33 peräkkäisen neliöluvun summa: 143^2 = 7^2 + \ldots + 39^2.
* Luvun 143 neliön numeroiden summa on alkuluku: 143^2 = 20\ 449 ja 2+0+4+4+9 = 19.
* Kolminumeroisia alkulukuja on 143 kappaletta.

## Luonnontieteissä
* Neodyymi-143 on neodyymin vakaa isotooppi.
* 143 Adria on pikkuplaneetta.

## Muissa yhteyksissä
* E143 on patenttivihreän E-koodi.
* Seututie 143 kulkee Hyvinkäällä.
* Amiot 143 oli ranskalainen pommikone.
* Air Canadan lento 143 teki pakkolaskun.
* Englannin kielessä lukua 143 käytetään lyhenteenä sanoille *I love you* (rakastan sinua) niiden kirjainten määrien mukaan.
* Espanjan kielessä 143 (*ciento cuarenta y tres*) on pienin lukusana, jossa on täsmälleen keskellä r-kirjain, jos välilyöntejä ei huomioida.

## Lähteet
Sundvik

**Sundvik** on seuraavien henkilöiden sukunimi:

* Ernst Sundvik (1849–1918), suomalainen kemian ja farmakologian professori
* Ivar Sundvik (1909–1986), ruotsalainen toimittaja ja virkamies
Uskonto Nigeriassa

Tämä artikkeli käsittelee **[[Nigeria]]n [[Uskonto|uskontoa]] ja uskonnollisia yhteisöjä**. Nigerian suurin uskonto on islam, johon kuuluu hieman yli puolet väestöstä eli 53,5 prosenttia. Suurin osa lopusta väestöstä tunnustaa kristinuskoa.

## Islam

Nigerian suurin uskonto on islam, jonka vallitseva muoto on sunnalaisuus. Ahmadiyya-liike vaikuttaa Lagosissa ja Abujassa. Hausa-Fulani- ja Kanuri-kansanryhmien hallitsema pohjoinen alue on pääosin muslimien hallitsemaa.

## Kristinusko

Nigerian kristittyihin kuuluvat roomalaiskatoliset, anglikaanit, baptistit, metodistit, presbyteerilaiset ja kasvava määrä evankelisia ja helluntailaisia sekä mormoneja. Pohjoisessa on kuitenkin asunut merkittävästä muslimiväestöstä huolimatta kristittyjä yhteisöjä, jotka ovat solmineet avioliittoja muslimien kanssa jo yli 50 vuoden ajan. Eteläosien etniset ryhmät ovat pääasiassa kristittyjä.

## Muut uskonnot
Lounaisosassa asuva joruba-kansa on suurelta osin joko kristittyä tai islaminuskoista. Jorubat harjoittavat kuitenkin edelleen kansan perinteisiä uskontoja.

## Lähteet
Publicistklubben

**Publicistklubben** (lyh. **PK**) on ruotsalainen vuonna 1874 perustettu toimittajajärjestö. Siihen kuuluu myös kirjailijoita, opettajia ja tutkijoita. Publicistklubbenin tavoite on puolustaa lehdistön- ja sananvapautta sekä käydä journalismia koskevaa keskustelua. Lisäksi se jakaa erilaisia stipendejä ja muun muassa Anna Politkovskajan mukaan nimettyä palkintoa, jonka sai ensimmäisenä Dawit Isaak vuonna 2007.
## Lähteet

## Aiheesta muualla
* Publicistklubben.se
Robert Aschberg

**Robert Aschberg** (s. 19. maaliskuuta 1952 Tukholma) on ruotsalainen toimittaja ja televisiojuontaja. Hän aloitti uransa *[[Expressen]]issä* 1980-luvulla ja tuli tunnetuksi räväkästä tyylistään TV3:n *Diskutabelt* -keskusteluohjelman juontajana. Aschberg on tuotantoyhtiö Strix Televisionin osaomistaja ja oli sen toimitusjohtaja 2005–2008. Vuodesta 2019 hän on johtanut Publicistklubben-toimittajajärjestöä. Aschberg on julkaissut kirjoja salanimellä Otto Ruben Svensson.

## Yksityiselämä
Ashberg on naimisissa ja hänellä on kolme lasta. Hänen isoisänsä oli Olof Aschberg.

## Lähteet

## Aiheesta muualla
Aschberg

**Aschberg** on seuraavien ruotsalaisten henkilöiden sukunimi:

* Olof Aschberg (1877–1960), pankkiiri ja kommunisti
* Robert Aschberg (s. 1952), toimittaja ja juontaja
Soiva Siili

**Soiva Siili** on oululainen lastenmusiikkiyhtye, joka perustettiin vuonna 1995.

Yhtyeen perustajat, Markus Lampela ja Kyösti Salmijärvi, aloittivat yhteistyönsä päiväkodissa, jossa he sävelsivät lauluja varhaiskasvatuksen tarpeisiin. Vuosien myötä Soiva Siili on vakiinnuttanut asemansa merkittävänä lastenmusiikin toimijana, ja sen perusajatus on säilynyt muuttumattomana: musiikki toimii kasvatuksen ja oppimisen välineenä. Soiva Siili esittää pääosin Salmijärven ja Lampelan säveltämää ja sanoittamaa musiikkia. Duon soitinvalikoima on laaja ja monipuolinen: Salmijärvi vastaa laulusta ja kitarasta, kun taas Lampela laulaa sekä soittaa erilaisia pillejä, huuliharppuja ja etnisiä puhallinsoittimia.

Vuodesta 2005 lähtien Salmijärvi ja Lampela ovat työskennelleet päätoimisesti lastenmusiikin parissa. Soiva Siili esiintyy aktiivisesti päiväkodeissa, kouluissa sekä lasten- ja perhetapahtumissa, tehden vuosittain noin 170 keikkaa. Konserttien lisäksi duo järjestää lauluntekotyöpajoja. Yhtye toimii joustavasti eri kokoonpanoilla, esiintyen sekä duona että viisihenkisenä orkesterina. Lisäksi Soiva Siili on mukana poikkitaiteellisissa projekteissa, joissa yhdistyvät teatteri, tanssi ja kuvataide. Esitykset voivat olla suunnattuja myös nuorille, aikuisille tai senioreille.

Lampela ja Salmijärvi ovat tuoneet esiin huolensa lastenmusiikin asemasta, sillä sen näkyvyys esimerkiksi radiossa ja palkintogaaloissa on vähentynyt. He korostavat aikuisten vastuuta tarjota lapsille heidän omaan ikäryhmäänsä suunnattua musiikkia. Musiikkialan muutoksista huolimatta Soiva Siili jatkaa aktiivista toimintaansa muun muassa musiikkityöpajojen kautta.

Soiva Siili on esiintynyt kansainvälisesti muun muassa Kiinassa, Englannissa, Norjassa, Ruotsissa, Virossa, Luxemburgissa, Unkarissa, Italiassa ja Venäjällä. Yhtye on julkaissut viisi CD-levyä, ja Oulun kaupunki nimesi sen vuoden 2012 Oulun Vuoden Taiteilijaksi. Vuonna 2014 Soiva Siili palkittiin Lastenkulttuurin valtionpalkinnolla.

## Lähteet
The Age

**The Age** on australialainen Melbournessa päivittäin ilmestyvä sanomalehti, joka on perustettu vuonna 1854. Se on maansa arvostetuimpia. Painetulla lehdellä oli vuonna 2024 arkisin keskimäärin 240&nbsp;000 lukijaa ja lauantaisin 389&nbsp;000. Kuukausitasolla *The Age* tavoittaa painetun lehden ja verkkouutistensa kautta noin joka viidennen australialaisen. Sitä luetumpi on vain *[[The Sydney Morning Herald]]*.

## Lähteet

## Aiheesta muualla
Fabrice Gatambiye

**Fabrice Gatambiye Ngarura** (s. 19. tammikuuta 2000 Kongon demokraattinen tasavalta) on kongolaislaissyntyinen suomalainen jalkapalloilija, joka edustaa Kakkosessa pelaavaa Vasa IFK:ta.

## Seuraura

Gatambiye on Vaasan Palloseuran kasvatti. Gatambiye pääsi osaksi edustusjoukkueen harjoituksia jo 15-vuotiaana hänen saatuaan kutsun alle 16-vuotiaiden Ruotsi-maaotteluihin. Seuraavana kautena 2016 Gatambiye allekirjoitti Vepsun kanssa nelivuotisen sopimuksen vuoteen 2019 saakka, johon sisältyi kolmen vuoden optio joka kattaisi kauden 2022.

Gatambiye pelasi ensimmäisen ammattiottelunsa VPS Akatemiassa Kolmosessa 15.6.2017 Esse IK:ta vastaan. Gatambiye sai enemmän vastuuta kaudella 2018 ja pääsi ensimmäistä kertaa kentälle vaihtopenkiltä Veikkausliiga-ottelussa 7.4.2018 FC Interiä vastaan pelatussa pelissä ja samoin 22.4 IFK Marienhaminaa vastaan. Gatambiye pääsi jo kahden Veikkausliiga ottelun jälkeen Vepsun avauskokoonpanoon, kun VPS kohtasi PS Kemin kotikentällään. Gatambiye teki vaikutuksen kyseisessä pelissä tekemällä voittomaalin.

Gatambiye sai tasaisesti peliaikaa akatemiasta ja edustuksesta seuraavina kausina vakiinnuttaen itsensä osaksi vaihtopenkkiä. Gatambiye koki loukkaantumisia kaudella 2019 ja allekirjoitti Vepsun kanssa yksivuotisen jatkosopimuksen, jossa oli yhden vuoden jatkomahdollisuus. Gatambiye jätti Vepsun 2021 kauden jälkeen. Hän pelasi Palloseurassa 17 Veikkausliiga ottelua ja 40 Ykkösen ottelua.

Gatambiye liittyi Gnistaniin vahvistuksena yksivuotisella sopimuksella, kun seura alkoi suunnitella nousua Veikkausliigaan. Gatambiye pelasi Gnistanin 27:stä pelistä 21:ssä ja avasi näistä 12:ssa. Hän siirtyi Gnistanin sopimuksen loputtua Vasa IFK:hon.

## Maajoukkue
Gatambiye nimettiin Kimmo Lipposen toimesta 27 henkiseen ryhmään maajoukkue-ehdokasleirille vuonna 2015. Gatambiye on myös pelannut U-16 maajoukkueen kanssa kaksi harjoitusottelua Ruotsia vastaan.

## Yksityiselämä
Gatambiye on syntynyt Kongon demokraattisessa tasavallassa. Gatambiye pakeni Kongon sisällissotaa perheineen Ruandaan 2001 ja myöhemmin 2009 Suomeen. Gatambiye opiskelee Vaasan Yliopistossa automaatio- ja tietotekniikan Diplomi-insinööriksi.

Gatambiye on myös Vaasan Kristillisdemokraattien johtokunnan jäsen.

## Lähteet

## Aiheesta muualla
* Fabrice Gatambiye Palloliiton sivuilla
* Fabrice Gatambiye Transfermarkt-sivustolla
Eduard Profittlich

**Eduard Profittlich** SJ (1890–1942) oli saksalaissyntyinen jesuiitta ja katolinen pappi Virossa, sittemmin katolisen kirkon apostolinen asiainhoitaja vuodesta 1931 ja myöhemmin Hadrianopoliksen titulaariarkkipiispa vuodesta 1936.

Hän kuoli neuvostoliittolaisessa vankilassa vuonna 1942. Vuonna 1990, Viron itsenäisyyden palauttamisen jälkeen, maan korkein neuvosto rehabilitoi hänet ja tunnusti hänen marttyyriutensa.

Lokakuussa 2017 hiippakunnan postulaattori tohtori Marge Paas jätti pyynnön aloittaa virallinen tutkimus Jumalan palvelijan, arkkipiispa Eduard Profittlichin SJ:n, elämästä, työstä, hyveistä ja marttyyriudesta.

Paavi Franciscus hyväksyi hänen autuaaksijulistamisensa, ja se on määrä toteuttaa vuonna 2025.  

Paavi Franciscuksen Tallinnan-vierailun aikana 24. syyskuuta 2018 hän kysyi arkkipiispa Profittlichista ja lausui italiaksi “Santo Subito” (“tulkoon hän heti pyhäksi”).

Virallinen lupa annettiin 18. joulukuuta 2024, ja autuaaksijulistaminen järjestetään 6. syyskuuta 2025. 

Autuaaksijulistaminen toteutettiin Tallinnassa 6. syyskuuta 2025. Tilaisuuden toimitti paavin edustajana Wienin kardinaali Christoph Schönborn. Messuun osallistuivat myös Krakovan kardinaali Stanisław Dziwisz, arkkipiispa Georg Gänswein, apostolinen nuntius Baltian maissa Philippe Jourdan (Tallinnan piispa) sekä Trierin piispa Stephan Ackermann. Messun aikana soitti ja lauloi Tallinnan Pyhän Pietarin ja Paavalin katedraalin kuoro, jota johti Pille Raitmaa ja säesti Mari Järvi. 

Profittlich aloitti myös Viron ensimmäisen katolisen kirkollisen viikkolehden, *Kiriku Elu* ("Kirkon elämä"), julkaisemisen.

## Lähteet
Uurainen (täsmennyssivu)

**Uurainen** voi tarkoittaa:

## Asutusnimenä
* Uurainen, kunta Keski-Suomessa
** Uuraisten kirkonkylä, kunnan keskustaajama

* Uuranen (myös *Uurainen*), kylä Virroilla

## Vesistöjä
* Uurainen, järvi Laukaan ja Konneveden rajalla

* Iso-Uurainen, järvi Uuraisilla
* Pieni-Uurainen, järvi Uuraisilla

## Henkilöitä

* Harri Uurainen (s. 1961), suomalainen keihäänheittäjä.

## Lähteet
Jukka Martikainen

**Jukka Kalevi Martikainen** (6. lokakuuta 1951 Ristiina – 7. elokuuta 2023 Lappeenranta) oli suomalainen tekniikan tutkija ja professori.

Ristiinassa syntyneen Martikaisen puoliso vuodesta 1976 oli Tarja Helena Anneli Vuorela. Martikainen tuli ylioppilaaksi Mikkelin yhteiskoulusta 1971 ja valmistui Lappeenrannan teknillisestä korkeakoulusta diplomi-insinööriksi 1978 ja tekniikan lisensiaatiksi 1984. Tekniikan tohtoriksi hän väitteli siellä 1990 tutkimuksella *On the effects of welding parameters on weld quality of plasma arc keyhole welding of structural steels*. Martikainen suoritti myös kansainvälisen hitsaustekniikan tutkinnon 1993.

Martikainen oli Lappeenrannan teknillisen korkeakoulun ja sittemmin yliopiston tuntiopettaja 1978–1980, assistentti 1980–1983, yliassistentti 1983–1995, vs. professori 1985, erikoistutkija 1988, apulaisprofessori 1996–1997 ja hitsaustekniikan professori 1998–2016. Hän toimi myös yliopiston konetekniikan osaston johtajana ja hänellä oli useita metallirakenteisiin ja hitsaustekniikkaan liittyviä kotimaisia ja kansainvälisiä asiantuntijatehtäviä. Työurallaan Martikainen ohjasi yli 300 diplomityötä, samoin kuin kandidaatin- ja lisensiaatintöitä ja väitöskirjoja.

## Lähteet
Ulkofilee

**Ulkofilee** on naudan tai sian kyljysselän luuton osa tai fileeselkä. Se sijaitsee eläimen osassa, jossa olevat lihakset eivät liiku paljoa ja näin ollen ulkofileen liha on mureaa. Naudan ulkofilee raakakypsytetään siten, että lihasta tulee mureaa ja tummaa. Sitä käytetään monesti pihveihin. Sian ulkofileestä tehdään paistia uunissa tai leikkeleitä. Ulkofilee otetaan huoneen lämpöön tunti ennen ruoan valmistamista. Naudan ulkofilee ruskistetaan pannulla ennen uunissa paistamista. Myös sian ulkofilee on hyvä paistaa pannulla ennen uunissa kypsentämistä, koska siten lihaan saadaan hyvä väri ja maku.

## Lähteet
Die Presse

**Die Presse** on toinen Itävallan johtavista päivälehdistä *[[Der Standard]]in* ohella. Se on perustettu vuonna 1848. Suurin osa lehden toimituksesta siirtyi vuonna 1864 uuteen *Neue Freie Presse* -lehteen, jonka natsit ottivat myöhemmin haltuun toisen maailmansodan aikana. Sodan jälkeen lehti alkoi jälleen ilmestyä vanhalla nimellä. *Die Pressen* toimituksellinen linja on oikeistoliberaali, mutta lehti on puoluepoliittisesti sitoutumaton.
## Lähteet

## Aiheesta muualla
North Bank

**North Bank** on yksi Gambian kuudesta alueesta. Sen pinta-ala on 2256 neliökilometriä ja pääkaupunki on Kerewan. Alueen väkiluku oli vuonna 2013 noin 173&nbsp;000. Vuodelle 2020 ennustettu väkikuku oli 261&nbsp;400.

Alueen suurin kaupunki on Farafenni. Barra kilpailee sen kanssa talouselämän keskuksen asemasta; Barran satamasta kulkee lautta Banjuliin, mihin pääsee myös Mini Minyang Bolonin sillan yli Kerewanista. 

Siirtomaa-aikana North Bankin alue oli eurooppalaisen asutuksen ja orjakaupan keskus.

## Lähteet
Train Express Régional

**Train Express Régional** (**TER**) on 55 kilometriä pitkä paikallisliikenteen rautatielinja Senegalissa. Koko linjan valmistuttua se kulkee pääkaupunki Dakarin keskustasta Blaise Diagnen kansainväliselle lentoasemalle.

## Historia

Rakennustyöt alkoivat joulukuussa 2016, ja ensimmäinen vaihe valmistui joulukuussa 2021. Ensimmäisessä vaiheessa parannettiin 36&nbsp;km vanhaa rataa Dakarista Diamniadioon. Toinen vaihe on 19 km pitkä uusi rata Diamniadiosta lentoasemalle. Se on rakenteilla.

Ranskalaisyhtiöt Engie Ineo ja Thales suunnittelivat radan. Thales toimitti tekniset järjestelmät, kuten Euroopassa käytetytyn European rail traffic management system (ERTMS) -opastinjärjestelmän ja lippujärjestelmän. Ratayhteyden rakensi konsortio, johon kuuluivat Eiffage, Yapi Merkezi ja Compagnie Sahélienne d’Entreprise. Senegalainen rakennusyhtiö SERTEM rakensi kahdeksan uutta asemaa ja muita rakennuksia. Projektinhallinnan assistenttina toimi kansainvälinen suunnittelu- ja konsulttiyritys SYSTRA. Ranskalainen Alstom toimitti junayksiköt, joita hankittiin aluksi 15 ja vuonna 2024 seitsemän lisää.

Projekti maksoi noin miljardi euroa. Ensimmäisen vaiheen rahoittivat Afrikan kehityspankki, Islamilainen kehityspankki, Ranskan kehitysapuvirasto, Ranskan Direction générale du Trésor ja Senegalin valtio.

## Rata ja liikennöinti
Rautatien alkupiste on Dakarissa ja päätepiste Blaise Diagnen lentoasemalla. Kaksoisratainen rautatie on kokonaisuudessaan 55&nbsp;km pitkä, ja sen varrella on 14 asemaa. Yhden suunnan matka kestää 45 minuuttia, ja junien vuoroväli on 6–8 minuuttia. Suurin osa asemista on uusia. Linjaa varten on kaksi varikkoa, toinen infrastruktuurin ja toinen kaluston huoltoon. Radan raideleveys on normaaliraideleveys 1&nbsp;435&nbsp;mm ja sähköistys 25&nbsp;kV AC 50&nbsp;Hz.

Rinnalle rakennetaan myös metrin raideleveyden rahtirata.

## Kalusto

Radalla käytetään Alstom Coradia Polyvalent -moottorijunia, jotka voivat toimia sekä sähköllä että dieselillä. Nelivaunuiset junat ovat 72&nbsp;m pitkiä, ja niihin mahtuu 531 matkustajaa. Niiden suurin matkanopeus on 160&nbsp;km/h. Junat on varustettu tason 2 Eurooppalaisella kulunvalvontajärjestelmällä (ETCS). Junia hankittiin aluksi 15 ja myöhemmin seitsemän lisää.

## Lähteet

## Aiheesta muualla
* TERin omat sivut